## Les línies 4, 6 i 8 del tramvia de Metrovalencia no circularan el dissabte 4 d’octubre per la renovació dels sistemes de senyalització i comunicacions

*** La interrupció temporal començarà la nit del divendres 3 d’octubre, a partir de les 23.50 hores, i el diumenge 5 d’octubre ja es prestarà servici amb normalitat
* Esta actuació compta amb un pressupost superior als 14 milions d’euros i és finançada per la Unió Europea a través dels Fons Next Generation**

Ferrocarrils de la Generalitat Valenciana (FGV) interromprà temporalment la circulació de les línies 4, 6 i 8 del tramvia de Metrovalencia durant el dissabte 4 d’octubre a conseqüència dels treballs previstos com a part de la renovació dels sistemes de senyalització i comunicacions d’estes línies.

La interrupció temporal començarà la nit del divendres 3 d’octubre, a partir de les 23.50 hores, i finalitzarà la matinada del dissabte al diumenge, per la qual cosa el mateix diumenge 5 d’octubre ja es prestarà servici en estes línies amb total normalitat des de primera hora. Prèviament, el dissabte, alguns tramvies circularan en proves, però fora de servici.

L’execució d’estos treballs comporta que no circulen els tramvies d’estes línies durant el servici nocturn del pròxim cap de setmana, sense que la resta de línies de metro, així com la línia 10 del tramvia, es vegen afectades.

Els treballs previstos formen part del procés d’instal·lació dels nous sistemes de comunicació i senyalització ATP (protecció automàtica de trens) i SAE-CT de les línies de tramvia 4, 6 i 8 de Metrovalencia.

La renovació d’estos equips garantix més fiabilitat i regularitat en l’explotació, a causa de l’obsolescència que estaven arribant a tindre els sistemes actualment implantats.

Estos treballs compten amb un pressupost superior als 14 milions d’euros, IVA inclòs, són finançats per la Unió Europea a través dels Fons Next Generation i formen part del conjunt d’actuacions que FGV, com a entitat pública empresarial, ha acordat dur a terme com a entitat instrumental.

El projecte, que anteriorment estava inclòs en el Programa operatiu FEDER Comunitat Valenciana 2021-2027, concretament dins de l’objectiu específic 1.2, ha sigut inclòs en el Pla de recuperació, transformació i resiliència, per estimar-se més convenient per als interessos econòmics de la Comunitat Valenciana.

**Treballs previstos**

Els treballs previstos preveuen la renovació dels enclavaments, la senyalització lateral lluminosa tramviària i els sistemes de detecció de tren. El projecte inclou un sistema automàtic de protecció de tren (ATP) per a supervisió i control de velocitats per geometria de via i aspectes de la senyalització.

Amb la renovació i actualització d’estos sistemes estes tres línies de tramvia s’equipararan en matèria de comunicacions i senyalització amb la línia 10.

Les línies 4, 6 i 8 presten servici al llarg de prop de 20 quilòmetres distribuïts entre València, Paterna i Burjassot, amb 43 parades i un total de 15 enclavaments.

Fecha: 01/10/2025